Ο **Μπεν Νίνταμ** (αγγλικά: Ben Needham, γεννήθηκε 29 Οκτωβρίου του 1989 στο Σέφιλντ) εξαφανίστηκε στις 24 Ιουλίου 1991 σε ηλικία 21 μηνών στο νησί της Κω. Κατόπιν αποτυχημένων αρχικών ερευνών στο νησί τις πρώτες ώρες της εξαφάνισής του, θεωρήθηκε ότι απήχθη. 

Παρά τις πολυάριθμες αναφορές θέασης του παιδιού όλα αυτά τα χρόνια, κανένα ίχνος του δεν έχει βρεθεί ποτέ. Πρόκειται για μία από τις μεγαλύτερες υποθέσεις αγνοουμένων στην ιστορία της Βρετανίας.

Από το 2017, η Βρετανική Αστυνομία θεωρεί ότι ο Μπεν βρίσκεται θαμμένος στο νησί της Κω.

Εξαφάνιση
---------

Ο Μπεν Νίνταμ ήταν σε διακοπές με τους γονείς του στην Κω (στους παππούδες του που είχαν μεταναστεύσει) στο χωριό Ηρακλής, όταν εξαφανίστηκε στις 24 Ιουλίου 1991.

Την ημέρα της εξαφάνισης του Μπεν είχε αφεθεί στη φροντίδα των παππούδων του, ενώ η μητέρα του, Κέρι Νίνταμ, πήγε να εργαστεί σε ένα τοπικό ξενοδοχείο. Ο Μπεν μπαινόβγαινε στο σπίτι που η οικογένεια ανακαίνιζε και έπαιζε έξω: Περίπου στις 14:30, οι ενήλικες συνειδητοποίησαν ότι είχε εξαφανιστεί.

Η οικογένεια του έψαξε πρώτα την περιοχή για τον Μπεν, υποθέτοντας ότι είχε περιπλανηθεί μακριά, ή ότι ο έφηβος γιος τους, ο Στίβεν, τον είχε πάρει για βόλτα με το μοτοποδήλατο του. Όταν τελικά δεν βρήκαν κανένα ίχνος του αγοριού, ενημέρωσαν την αστυνομία. Ωστόσο, η αστυνομία αμφισβήτησε τους Νίνταμ, κρατώντας τους ως κύριους ύποπτους, με αποτέλεσμα να καθυστερήσει η ενημέρωση των αεροδρομίων και των λιμανιών. Τελικά διεύρυναν την αναζήτησή τους για το παιδί και τις επόμενες ημέρες πραγματοποιήθηκαν έρευνες από την Ελληνική Αστυνομία, το στρατό και το Πυροσβεστικό Σώμα.

Οι έρευνες της αστυνομίας
-------------------------

### Η χρήση της τεχνικής απεικόνισης εξέλιξης ηλικίας

Το 2003, λίγο πριν από τη δωδέκατη επέτειο της εξαφάνισης του Μπεν, ο ιδιωτικός ανακριτής Ίαν Κρόσμπι επικοινώνησε με την ομάδα απεικόνισης προσώπων της Μητροπολιτικής Αστυνομίας και πρότεινε ότι θα μπορούσε να εξετάσει το ενδεχόμενο δημιουργίας μιας ψηφιακά ενημερωμένης φωτογραφίας του Μπεν. Το έκαναν και χρησιμοποίησαν τεχνικές εξέλιξης της ηλικίας και μετέβαλαν μια φωτογραφία του μικρού Μπεν με το πώς θα φαινόταν σε ηλικία δεκατριών ετών. Μια άλλη φωτογραφία με την ηλικία του ενημερωμένη δημιουργήθηκε το 2007.

### Θεωρία για την αντιμετώπιση τυχαίας ταφής

Τον Οκτώβριο του 2012 η αστυνομία από το Ηνωμένο Βασίλειο ταξίδεψε στην Ελλάδα για να αναζητήσει ένα χώρο που πίστευαν ότι θα μπορούσαν να περιέχουν τα λείψανα του Μπεν. Στις 19 Οκτωβρίου η Ελληνική αστυνομία, επικουρούμενη από μια ομάδα εξειδικευμένων συμβούλων αναζήτησης από την Αστυνομία του Νότιου Γιόρκσαϊρ, ξεκίνησε μια επιχείρηση για να εξετάσει το έδαφος του ακινήτου από το οποίο ο Μπεν εξαφανίστηκε. Η επιχείρηση, με την χρήση τεχνικού εξοπλισμού γεωφυσικής έρευνας, ιατροδικαστικους αρχαιολόγους και σκύλους ανίχνευσης σορού (HRD), πυροδοτήθηκε από μια σειρά πληροφοριών που είχε η αστυνομία ότι ο Μπεν είχε θαφτεί κατά λάθος από έναν οδηγό εκσκαφέα οικοδομικών μπάζων σε κοντινή απόσταση. Η επιχείρηση απέτυχε να εντοπίσει κάποιο ίχνος του παιδιού.

Καταγγελίες για θεάσεις - Νέες έρευνες το 2016
----------------------------------------------

Υπήρξαν πάνω από 300 αναφερόμενες θεάσεις αγοριών που ταιριάζουν στην περιγραφή του Μπεν, τόσο στην ελληνική ηπειρωτική χώρα όσο και στα ελληνικά νησιά. Οι περισσότερες έγιναν λίγο μετά την εξαφάνισή του κατά την περίοδο του 1991 έως το 1992. Υπήρχαν, επίσης, μια σειρά από περιπτώσεις όπου φαινόταν ότι το μυστήριο λύθηκε. Στα τέλη του 1995, ο ιδιωτικός ερευνητής Στράτος Μπακιρτζής βρήκε ένα ξανθό αγόρι, ηλικίας περίπου έξι ετών, που ζούσε με μια οικογένεια τσιγγάνων σε έναν καταυλισμό που βρίσκεται στην Θεσσαλονίκη. Το παιδί ισχυρίστηκε ότι είχε δοθεί στους Τσιγγάνους, αφού εγκαταλείφθηκε από τους βιολογικούς του γονείς και την θετή μητέρα του, οι οποίοι ισχυρίστηκαν ότι αγόρασαν το αγόρι από άλλους Τσιγγάνους. Ωστόσο, δεν βρέθηκαν αποδεικτικά στοιχειά ότι ήταν ο Μπεν.

### Έρευνες το 2016

#### Σεπτέμβριος 2016

Τον Σεπτέμβριο του 2016 η αστυνομία ενημέρωσε την Κέρι Νίνταμ ότι είχαν πληροφορίες ότι ένας άνδρας από την Κω είχε αναφέρει πως ο Κωνσταντίνος Μπάρκας, χειριστής εκσκαφέα που πέθανε το 2015, είχε πει ότι ο Μπεν είχε πεθάνει σε ένα ατύχημα και ότι ο Μπάρκας είχε καλύψει τη σορό σε ένα πηγάδι. Οι Βρετανοί ντετέκτιβ θεωρούν ότι καταπλάκωσε τον Μπεν με τον εκσκαφέα από ατύχημα και πανικοβλήθηκε, αποκρύπτοντας τα στοιχεία και μεταφέροντας το σώμα του σε μία κοντινή τοποθεσία. Τον Οκτώβριο του 2016 η μητέρα του Μπεν δήλωσε: ''Ο Ντίνο (σ.σ. Κωνσταντίνος Μπάρκας) ήξερε. Φυσικά και ήξερε από πάντα. Εύχομαι να καίγεται στην κόλαση''.

Στις 16 Σεπτεμβρίου η αστυνομία άρχισε έρευνα για τα λείψανα, σε διαφορετική περιοχή από αυτή που έψαξε τέσσερα χρόνια νωρίτερα. Οι ανασκαφές επικεντρώθηκαν γύρω από ένα δέντρο, το οποίο προφανώς φυτεύτηκε αφότου εξαφανίστηκε ο Μπεν.

#### Οκτώβριος 2016

Οι ανασκαφές έληξαν στις 16 Οκτωβρίου. Περισσότεροι από 800 τόνοι χώματος είχαν ελεγχθεί και αντικείμενα ενδιαφέροντος επιστράφηκαν στο Ηνωμένο Βασίλειο για ιατροδικαστική ανάλυση. Ο υπεύθυνος αξιωματικός της βρετανικής αστυνομίας Τζον Κάουζινς δήλωσε ότι ένα αντικείμενο που βρέθηκε και "έμοιαζε με αντικείμενο που χρονολογείται από το 1991" είχε αναγνωριστεί από την οικογένεια Νίνταμ ότι ανήκε στον Μπεν όταν εξαφανίστηκε. Ο Κάουζινς δήλωσε: "Η ομάδα μου και εγώ γνωρίζουμε ότι μηχανήματα, συμπεριλαμβανομένου ενός μεγάλου εκσκαφέα, χρησιμοποιήθηκαν για να καθαρίσουν μια έκταση γης στις 24 Ιουλίου 1991, πίσω από την αγροικία που ανακαινιζόταν από τους Νίνταμ.'' Στις 17 Οκτωβρίου ο ντετέκτιβ ανακοίνωσε επίσης ότι είναι ''πεπεισμένος πως ο Μπεν πέθανε την ίδια ημέρα που εξαφανίστηκε ως αποτέλεσμα ενός ατυχήματος κοντά στο αγρόκτημα στο χωριό Ηρακλής, όπου εθεάθη να παίζει για τελευταία φορά, και βρίσκεται θαμμένος στο νησί της Κω''. Ως αποτέλεσμα αυτού η Βρετανική αστυνομία έχει απορρίψει οποιαδήποτε άλλη υπόθεση για την εξαφάνιση του παιδιού και έχει σταματήσει τις αντίστοιχες έρευνες.

Τον Δεκέμβριο του 2016 η μητέρα του Μπεν, Κέρι, δήλωσε ότι η αστυνομία του Γιορκσάιρ διαβεβαίωσε την οικογένεια Νίνταμ ότι: ''υπάρχουν άνθρωποι στο νησί που ξέρουν, αλλά είπαν ψέματα. Υπάρχουν άνθρωποι στην Κω που ξέρουν τι έγινε και πιθανότατα ξέρουν ακριβώς που είναι θαμμένος ο Μπεν.''

### Νέα ευρήματα το 2017

Τον Ιούλιο του 2017, η αστυνομία του Νότιου Γιορκσάιρ ανακοίνωσε ότι ίχνη αίματος εντοπίστηκαν σε ένα κομμάτι από σανδάλι καθώς και σε χώμα μέσα σε ένα αυτοκινητάκι, αντικείμενα που πιστεύεται ότι ανήκουν στον Μπεν. Η επικεφαλής του ιατροδικαστικού τμήματος της βρετανικής αστυνομίας δήλωσε πως η ομάδα της ανακάλυψε ένα γενετικό προφίλ χαρακτηριστικό αποσύνθεσης ανθρώπινου αίματος στο κομμάτι σανδαλιού και ότι το επόμενο βήμα είναι η λήψη DNA από το αντικείμενο ώστε να καθοριστεί σε ποιον ανήκει το αίμα. Σύμφωνα με τον επιθεωρητή Τζον Κάουζινς τα ευρήματα αυτά ενισχύουν την θεωρία ότι ο Μπεν σκοτώθηκε την ημέρα που εξαφανίστηκε και θάφτηκε στην Κω. Ωστόσο, τελικά αποδείχτηκε ότι δεν υπήρχαν ίχνη του DNA του Μπεν.

Δείτε επίσης
------------

* Εξαφάνιση της Μαντλίν ΜακΚαν

Παραπομπές
----------

1. ↑  «Ben Needham». *Missing Kids*. 9 Οκτωβρίου 2012. Αρχειοθετήθηκε από το πρωτότυπο στις 29 Ιανουαρίου 2013. Ανακτήθηκε στις 19 Οκτωβρίου 2012.
2. 1 2  Collins, David (8 October 2011). «Greek cops' new probe into missing Ben 20 years on». *Daily Record* (Glasgow). Αρχειοθετήθηκε από το πρωτότυπο στις 2015-09-24.. Ανακτήθηκε στις 19 October 2012.  – μέσω HighBeam Research (απαιτείται συνδρομή)
3. 1 2 3  Jones, Stephen (2016-10-17). «Police searching for Ben Needham find item and now believe he died in accident». *mirror*.. Ανακτήθηκε στις 2017-07-12.
4. ↑  «Mother relives fear 16 years on». BBC News. 8 May 2007.. Ανακτήθηκε στις 1 May 2010.
5. ↑  *BBC News*, Ben Needham: Grandfather joins Kos search, November 5, 2012
6. ↑  «Renewed hunt for lost boy after 12 years». *Western Mail* (Cardiff). 9 October 2003. Αρχειοθετήθηκε από το πρωτότυπο στις 2015-09-24.. Ανακτήθηκε στις 5 November 2012.  – μέσω HighBeam Research (απαιτείται συνδρομή)
7. ↑  Missing Ben 'may be in Scandinavia' clues[*νεκρός σύνδεσμος*] The Star, 29 October 2003
8. ↑  «Is this the face of Ben Needham, aged 13?». *Daily Mail*. 13 Ιουνίου 2003.
9. ↑  Police release 'picture' of missing toddler Ben Needham as an 18-year-old *Daily Mail*, 10 October 2007
10. ↑  Greek police to reopen hunt for long lost Ben *Daily Express*, 5 April 2009
11. ↑  «South Yorkshire Police statement on developments in the Ben Needham case». *South Yorkshire Police*. 18 October 2012. Αρχειοθετήθηκε από το πρωτότυπο στις 2016-03-04.. Ανακτήθηκε στις 19 October 2012.
12. ↑  Carter, Helen (18 October 2012). «Ben Needham: police to excavate land on Kos where toddler went missing». *The Guardian* (London).. Ανακτήθηκε στις 19 October 2012.
13. ↑  «New lead in search for Ben». *Daily Record* (Glasgow). 16 August 2012. Αρχειοθετήθηκε από το πρωτότυπο στις 2015-09-24.. Ανακτήθηκε στις 19 October 2012.  – μέσω HighBeam Research (απαιτείται συνδρομή)
14. ↑  Adams, Sam (27 October 2012). «Diggers draw a blank in hunt for Ben Needham as police team finish operation on Greek island of Kos». *Daily Mail* (London).. Ανακτήθηκε στις 6 November 2012.
15. ↑  «'Ben' found with gypsies». *The Independent*. 14 December 1995. .
16. ↑  Thornton, Lucy (15 September 2016). «Ben Needham investigation breakthrough as cops probe witness claims missing tot was killed». *Daily Mirror*.. Ανακτήθηκε στις 16 September 2016.
17. ↑  «Ben Needham: Kos search team focuses on 'newly planted tree'» (στα αγγλικά). *BBC News*. 2016-09-28.. Ανακτήθηκε στις 2017-07-12.
18. ↑  Newsit.gr. «Μικρός Μπεν Νίνταμ: Σε εξέλιξη το θρίλερ - Δεν κλείνει ο φάκελος της εξαφάνισης!». *newsit.gr*.. Ανακτήθηκε στις 2017-07-12.
19. ↑  «Ben Needham: Blood found on sandal and inside toy car» (στα αγγλικά). *BBC News*. 2017-07-24.. Ανακτήθηκε στις 2017-07-24.
20. ↑  «Νέα τροπή στην υπόθεση Μπεν: Ίχνη αίματος στο σανδάλι και το παιχνίδι του».. Ανακτήθηκε στις 2017-07-24.
21. ↑  IEFIMERIDA.GR, NEWSROOM (30 Νοεμβρίου 2018). «Υπόθεση μικρού Μπεν: Δεν βρέθηκε δικό του DNA στο αυτοκινητάκι | ΕΛΛΑΔΑ». *iefimerida.gr*. Ανακτήθηκε στις 7 Ιουνίου 2020.